Яўген Сяргеевіч Шатохін

Яўген Сяргеевіч Шатохін () — беларускі мастак, педагог, грамадскі дзеяч.

 Біяграфія 
Нарадзіўся 25 лютага 1947 года ў Пінску.

У 1958—1962 гадах займаўся маляваннем у выяўленчай студыі Дома піянераў г. Пінска.

Пасля васьмі класаў з’ехаў у Бранск, паступіў у рамеснае вучылішча і вучыўся ў вячэрняй школе. Атрымаў мастацкую адукацыю ў Арлоўскім педагагічным інстытуце (на мастацка-графічным факультэце, але не закончыў) і Харкаўскім мастацка-прамысловым інстытуце, які закончыў у 1973 годзе.

У 1970-1980-я гады жыў і працаваў у Валагодскай і Архангельскай абласцях РСФСР.

У 1987 годзе вярнуўся ў Пінск, арганізаваў у 1988 годзе Пінскую дзіцячую школу выяўленчага мастацтва, якой кіраваў да 1997 года. 

У 1990—1999 гадах — дэпутат Пінскага гарадскога Савета дэпутатаў, старшыня камісіі па культуры, справах рэлігіі і спорту.

З пачатку 1990-х гадоў — член сейма КХП-БНФ.

У 1992 годзе — стыпендыят майстэрні «Альтэна» ў Альтэне (Германія).

У 1999 годзе трапіў пад судовы пераслед уладай за палітычную дзейнасць.

Член Саюза мастакоў СССР з 1982 года. У 1989—1991 гадах і 2004 годзе — член Праўлення Брэсцкай абласной арганізацыі Беларускага саюза мастакоў. Уваходзіў у мастацкую суполку «Пагоня». У 2010 годзе абраны ў кіраўніцтва Беларускага саюза мастакоў.

Памёр 22 студзеня 2012 года. Пахаваны ў Пінску.

 Творчасць 
З 1972 года удзельнічаў ва ўсесаюзных, рэспубліканскіх, замежных выставах (акварэль, малюнак, афорт, літаграфія).

Цыкл «Па Беламор’і» (малюнак, літаграфія, лінарыт, 1977—1981 г.г.);

Нізкі: «Паўночная вёска» (літаграфія, 1972), «Засваенне Поўначы» (Літаграфія, 1973), «Час палёту» (літаграфія, 1981), «Паўночнае надвор’е» (малюнак, 1984), «Была вайна…» (афорт, 1984), «Суханскія навальніцы» (малюнак, 1985), «Блізкасць космасу» (афорт, 1985), «Спатканне з восенню» (малюнак, 1986), «Вяртанне дамоў» (малюнак, 1988), «Краявіды чыстай зоны» (малюнак, 1989), «У Паўночнай Францыі» (акварэль, 1992—2001), «Блакітны бераг у Правансе» (малюнак, 1997), «Мой горад» (акварэль, 1997—1998), «Сцяжынкі Язэпа Драздовіча» (малюнак, 1999), «Гарбузовая восень» (малюнак, 1999), «Палескія вандроўкі» (малюнак, 1998—2001), «Неба і зямля Фердынанда Рушчыца» (малюнак, 2000), «Маўклівыя сведкі. Прысвячаецца 80 угодкам Слуцкага Збройнага Чыну» (малюнак, 2000), «Парыжскія масты» (малюнак, 2001), «Я нарадзіўся тут…» (малюнак, 2001), «Сцяжынкі Язэпа Драздовіча-II» (малюнак, 2001), «На сваёй зямлі» (малюнак, 2002 ), «Grand guerre. Памяць» (малюнак, 2002), «Peronne — ville sur Somme» (афорт, 2003), «Chemin de memoir» (афорт, 2003), «Землякі Васіля Быкава» (малюнак, 2004), «Цішыня ў Бычках» (малюнак, 2004), «Прыпяцкія сюжеты. Прысвячаецца У. Караткевічу» (малюнак, 2005), «На шляху памяці» (акварэль, 2005), «Вушацкія аўтографы» (малюнак, 2006), «Янаўскія росы» (малюнак, 2006), «Па слядох Напалеона Орды» (малюнак, 2006), «Першы снег у Валодзькаве» (малюнак, 2007).

 Месцазнаходжанне твораў 
 Нацыянальны мастацкі музей Беларусі (Мінск),
 Музей сучаснага выяўленчага мастацтва (Мінск),
 Музей Беларускага мастацтва (Нью-Ёрк, ЗША),
 Гісторыка-культурны музей-запаведнік (Заслаўе),
 Музей Беларускага Палесся (Пінск),
 Музей «Выратаваныя мастацкія каштоўнасці» (Брэст),
 Нацыянальны Полацкі гісторыка-культурны музей-запаведнік (Полацк),
 Мастацкая галерэя Ады Райчонак (в. Германавічы, Віцебская вобласць),
 Галерэя імя Н. Орды (в. Варацэвічы, Брэсцкая вобласць),
 Фонд Міністэрства культуры Расіі (Масква),
 Гісторыка-культурны музей-запаведнік «Вялікі Усцюг» (Расія),
 Фонд Саюзу мастакоў Украіны (Кіеў),
 Яхтверф у Берліне (Германія),
 Музей у Санары-сюр-Мэр (Францыя),
 Гарадскі музей Альфрэда Данікура ў Пероне (Францыя),
 Мэрыя Перона (Францыя).
 У прыватных зборах Вялікабрытаніі, Бельгіі, Ірландыі, Фінляндыі, Германіі, Францыі, Паўднёвай Афрыкі, Егіпта, ЗША, Расіі.

 Творы 
 Палац Сапегаў
 Маўклівыя сведкі
 Па-над Прыпяццю
 Дарога на Брэст
 Марочыўшчына
 Крыж у Церабні
 У маім горадзе
 Сакавік у Пінску
 Светлая восень
 Масток у Кудрычах
 У Вуйвічах
 На сваёй зямлі
 Мой горад
 Могілкі ў Ліплянах
 Кастрычнік на Ясельдзе

 Узнагароды 
 Ганаровая грамата Саюзу мастакоў РСФСР (1985);
 медаль Conseiller General a Corbie (Францыя) (1993);
 прыз Соnsieller General a Peronne (Францыя) (1997);
 прыз Нацыянальнай Асамблеі (Францыя) (2002);
 прыз Соnsieller General a Peronne (Францыя) (2003);
 ганаровы грамадзянін горада Альбер (Францыя) (2003);
 медаль горада Перон (Францыя) (2004);
 медаль Беларускага саюза мастакоў «За заслугі ў выяўленчым мастацтве» (2004);
 медаль і спецыяльны дыплом на выставе «L’art du Tamp» у Рыбмон-сюр-Анкры (Францыя) (2008).

 Памяць 
У 2017 годзе ў Пінску ўлады адмовіліся на афіцыйным узроўні адзначаць 70-годдзе Яўгена Шатохіна. У маі 2018 года Гуманітарна-асветніцкае грамадскае аб’яднанне «Садружнасць Палесся» прапанавала ўладам Пінска і мясцоваму Савету дэпутатаў надаць імя Яўгена Шатохіна гарадской мастацкай школе. Ініцыятыва не атрымала падтрымку чыноўнікаў.

 Крыніцы 

 Спасылкі 
 Сайт Яўгена Шатохіна 
 Артыкул Змітра Кісяля: Яўген ШАТОХІН: «Мае мастацтва будзе жыць…» 
 Беларускі Моладзевы Рух Амерыкі. Новыя творы беларускага мастака Яўгена Шатохіна 
 Беларуская інфармацыйная кампанія БелаПАН. Мастак Яўген Шатохін: Можа, упершыню за шмат гадоў атрымалася настолькі пранізліва беларуская выстаўка 
 Віртуальны Брэст. Яўген Шатохін: мастак-містык з Берасцейшчыны 
 Артыкул Змітра Кісяля: Крокамі Яўгена Шатохіна 
 Інтэрв’ю Яўгена Шатохіна са Змітром Кісялём

Катэгорыя:Мастакі Беларусі
Катэгорыя:Члены Кансерватыўна-Хрысціянскай Партыі — БНФ
Катэгорыя:Дэпутаты Пінскага гарадскога Савета дэпутатаў